ΚΑΝΟΝΙΣΜΟΣ (ΕΚ) αριθ. 1097/94 ΤΗΣ ΕΠΙΤΡΟΠΗΣ της 11ης Μαΐου 1994 για μεταβατικά μέτρα όσον αφορά την κατανομή των ποσοστώσεων στον τομέα του καπνού για τη συγκομιδή 1994 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα του ακατέργαστου καπνού (1), και ιδίως το άρθρο 27, Εκτιμώντας: ότι το άρθρο 9 του κανονισμού (ΕΟΚ) αριθ. 2075/92 καθιέρωσε καθεστώς ποσοστώσεων για τις διάφορες ομάδες ποικιλιών καπνού- ότι οι διαθέσιμες ποσότητες ανά ομάδα ποικιλιών έχουν κατανεμηθεί μεταξύ των κρατών μελών από τον κανονισμό (ΕΟΚ) αριθ. 2076/92 του Συμβουλίου της 30ής Ιουνίου 1992 για τον καθορισμό των πριμοδοτήσεων για τον καπνό σε φύλλα κατά ομάδα καπνού καθώς και των κατωφλίων εγγυήσεως που κατανέμονται κατά ομάδα ποικιλιών και κατά κράτος μέλος (2), όπως τροποποιήθηκε από τον κανονισμό (ΕΚ) αριθ. 164/94 (3)- ότι ο κανονισμός (ΕΟΚ) αριθ. 3477/92 (4), όπως τροποποιήθηκε τελευταία από τον κανονισμό (ΕΚ) αριθ. 813/94 (5), θέσπισε τις λεπτομέρειες εφαρμογής του καθεστώτος των ποσοστώσεων για τις συγκομιδές 1993 και 1994- ότι για ορισμένες ομάδες ποικιλιών φαίνεται ότι θα παραμείνουν διαθέσιμες ποσότητες των ποσοστώσεων μετά την κατανομή των ποσοτήτων τις οποίες μπορούν να απαιτήσουν οι δικαιούχοι- ότι, αντίθετα, η ποσότητα για ορισμένες ομάδες ποικιλιών είναι δυνατόν να αποδειχθεί ανεπαρκής- ότι η ανεπάρκεια αυτή μπορεί να αποδειχθεί ζημιογόνος κυρίως για τα προγράμματα μετατροπής που άρχισαν ορισμένοι παραγωγοί πριν από την 1η Ιανουαρίου 1992- ότι κατ' εφαρμογή του άρθρου 27 του κανονισμού (ΕΟΚ) αριθ. 2075/92 πρέπει να επιτραπεί στα κράτη μέλη, μεταβατικώς, να προβούν σε μεταφορά των ποσοτήτων των ποσοστώσεων αυτών που θα παραμείνουν διαθέσιμες, μετά την περάτωση της κατανομής, σύμφωνα με τις διατάξεις του άρθρου 9 του κανονισμού (ΕΟΚ) αριθ. 3477/92 προς άλλες ομάδες ποικιλιών- ότι η αύξηση της ποσοστώσεως για μια ομάδα ποικιλιών μετά από τη μεταφορά αυτή δεν πρέπει να συνεπάγεται συμπληρωματικές δαπάνες για το ΕΓΤΠΕ- ότι ο παρών κανονισμός πρέπει να εφαρμοσθεί από την 1η Απριλίου 1994, επομένη της λήξης της προθεσμίας που καθορίζεται στο άρθρο 9 του κανονισμού (ΕΟΚ) αριθ. 3477/92 για την έκδοση των πιστοποιητικών καλλιεργείας- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Για τη συγκομιδή 1994, επιτρέπεται στα κράτη μέλη να μεταφέρουν τις ποσότητες κατωφλίου καπνού που παραμένουν διαθέσιμες μετά την κατανομή ποσοστώσεων σύμφωνα με το άρθρο 9 του κανονισμού (ΕΟΚ) αριθ. 3477/92, προς άλλη ομάδα ποικιλιών. Οι συμπληρωματικές ποσότητες που δίδονται σε μια ομάδα ποικιλιών κατανέμονται κατά προτεραιότητα στους παραγωγούς ή στις ομάδες παραγωγών οι οποίες άρχισαν την παραγωγή του εν λόγω καπνού πριν από την 1η Ιανουαρίου 1992. 2. Οι ποσότητες που αναφέρονται στην παράγραφο 1 περιορίζονται σε αυτές που αναγράφονται στο παράρτημα. 3. Με την επιφύλαξη της παραγράφου 4, η μείωση κατά έναν τόνο της ποσότητας κατωφλίου μιας ομάδας ποικιλιών αντιστοιχεί σε αύξηση κατά έναν τόνο για μια άλλη ομάδα ποικιλιών. 4. Η αύξηση της ποσότητας κατωφλίου μιας ομάδας ποικιλιών δεν δύναται να υπερβεί την ποσότητα για την οποία προκύπτει για το ΕΓΤΠΕ δαπάνη ίση με τη μείωση των δαπανών που θα προέλθει από την ελάττωση της ποσότητας κατωφλίου για τις άλλες ομάδες ποικιλιών. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Απριλίου 1994. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Μαΐου 1994.

[Source: multi_eurlex | Tokens: 3389]